Lav et referat af nedenstående tekst:

Tekst:
Den seneste tids afsløringer af forholdene på Herlufsholm Kostskole har påvirket flere af dem, der var elever på den tidligere kostskole Gravenshoved. - Det rammer mig, når de taler om deres følelser. Om frygten og bekymringerne. Det er så genkendeligt, siger den tidligere Gravenshoved-elev René Vinding Christensen. De tidligere Gravenshoved-elever har kunnet se adskillige folketingsmedlemmer reagere på afsløringerne af forholdene på Herlufsholm. Det undrer dem dog, at der ikke var lignende politiske reaktioner, da de i efteråret 2021 fortalte om deres oplevelser på Gravenshoved Kostskole, som Aalborg Kommune og Nordjyllands Amt ejede og drev fra 1964 til 1992. Skriver til minister Derfor har René Vinding Christensen nu på vegne af de tidligere Gravenshoved-elever sendt et åbent brev til børne- og undervisningsminister Pernille Rosenkrantz-Theil (S). - Vi forstår også godt dine reaktioner på eksempelvis Herlufsholm‐sagen, for selvfølgelig skal der reageres, når den slags overgreb kommer frem. - Vi forstår bare ikke, at du og alle andre på Christiansborg har været meget langt væk og ikke til at komme i kontakt med, når emnet har været overgreb mod os ”uopdragne proletarunger”, som vi engang imellem kalder os selv med lidt galgenhumor, skriver de tidligere Gravenshoved-elever blandt andet i brevet til ministeren. Håber på svar De tidligere Gravenshoved-elever har mødt opbakning fra mange sider og føler sig hørt af Aalborg Kommune, efter at de er stået frem med deres historier. De håber dog, at folketingsmedlemmerne også husker dem og ikke kun har fokus på forholdene på Herlufsholm. - Men jer som har skabt systemet, politikere og ministre, har vi intet hørt fra. Vi hører kun om ønsker som flere tvangsfjernelser og større indgreb i børnenes liv. Det gør os bange og bekymrede for fremtidens børn, skriver de tidligere Gravenshoved-elever i det åbne brev. Gruppen af tidligere Gravenshoved-elever håber, at deres fremstrakte hånd til børne- og undervisningsministeren bliver taget imod. - Vi vil gerne møde dig og dine kollegaer og dele vores oplevelser og erfaringer med jer, så I ikke gentager fortidens fejl, skriver eleverne med René Vinding Christensen som talsmand.

Referat:
Tidligere elever på Gravenshoved Kostskole har sendt et åbent brev til børne- og undervisningsministeren, fordi de føler sig overset af folketingspolitikerne. De håber, ministeren vil mødes med dem.